Lindie Strydom: Herwin jou leweFoto: Lindie Strydom Ek sien vanoggend my Avbob-notaboekie op my lessenaar. “Since 1918” – hulle is amper ŉ 100 jaar oud! Die boekie is van herwinde papier met die bekende herwinningsteken van “reduce, reuse and recycle” voorop en ook in die hoekie van elke blaadjie. Die ironie tref my. Die afgelope 100 jaar is Avbob die ouens wat jou op die ou end, aan die einde van jou geleende tyd hier op aarde, met ŉ mooi seremonie en waardigheid, in die grond bêre. Dis mos maar net ons stof wat agterbly. Ons siel sien uit na ŉ ewigheid saam met God. Of dis hoe dit veronderstel is om te wees. Ek wonder egter oor die laaste 100 jaar, hoeveel half-geleefde-lewens en nooit-ontdekte-talente, hoeveel verlore-geleenthede, idees en drome moes hulle saam met iemand se liggaam in die grond begrawe en dink “what a waste…” Hulle sê mos begraafplase is van die rykste plekke op aarde juis oor al die ongebruikte potensiaal wat daar begrawe lê. Ek wil ŉ vergelyking tref tussen ŉ begraafplaas en ŉ landfill of ŉ vullishoop waar ons al die gemors begrawe. Ná ons die rommel reduce, reuse en recycle het, word net dit wat jy absoluut niks mee kan doen nie, in die landfill begrawe. Ek wil só leef. Soos George Bernard Shaw gesê het: “I want to be thoroughly used up when I die.” Ek wil opgebruik wees vir die Koninkryk van God! Daar moet van my niks oor wees aan die einde van my lewe nie! Hulle kan my ou stoffies maar net sowel op ŉ ashoop gooi! Ek wil die begrippe van “reduce, reuse and recycle” ook terugbring na my lewe toe: Dis hierdie kant van die ewigheid, ses voet bo die grond, waar ons ons lewe kan herwin, waar ons, ons lewe, ons talente en tyd weer kan begin gebruik en waar ons die onnodige gemors kan afskud om ligter saam met Jesus te leef! Wil jy nie in hierdie herwinningsweek wat ons vier, die Here vra om jou lewe te herwin nie?